Betonilaatalla sinetöity Talpiotin hauta.
**Talpiotin hauta** on Talpiotista, Jerusalemin läheltä Israelista vuonna 1980 löydetty hauta. Hauta sisälsi löytöhetkellä kymmenen luuarkkua, joista yksi on myöhemmin kadonnut.

Talpiotin hauta tuli laajempaan julkisuuteen helmikuussa 2007, kun James Cameronin ja Simcha Jacobovicin tuottama dokumenttiohjelma *Jeesuksen kadonnut hauta* ja Jacobovicin kirjoittama kirja *The Jesus Family Tomb* esittivät teorian, jonka mukaan hauta olisi ollut Jeesuksen ja eräiden toisten häneen liittyvien Uudessa testamentissa mainittujen henkilöiden hautapaikka. Tämän teorian ovat torjuneet sekä monet arkeologit, kielitieteilijät, teologit että raamatuntutkijat.

Löytö
-----

Haudan löysivät vuonna 1980 alueelle asuntoja rakentamassa olleet rakennusmiehet. Israelin muinaismuistovirasto suoritti paikalla tutkimuksen, jota johti arkeologi Amos Kloner. Arkeologeille annettiin kolme päivää aikaa suorittaa kaivauksia ja dokumentoida hauta. Haudan todettiin olevan Jerusalemin toisen temppelin ajalta vuosien 538 eaa. ja 70 jaa. väliltä. Alueelle tyypillisesti hauta kuului keski- tai yläluokkaiselle juutalaiselle perheelle. Samalta alueelta on löydetty noin 900 samanlaista hautaa.

Hautaan on ilmeisesti haudattu ihmisiä neljässä sukupolvessa. Yhteensä haudattuja on ollut noin 35. Haudan sisältä löydettiin kolme pääkalloa. ja kymmenen luuarkkua, joihin kuuteen oli kirjoitettu nimiä. Löydön jälkeen luuarkuissa olleet luut haudattiin merkitsemättömiin hautoihin ortodoksijuutalaisten käytäntöjen mukaisesti.

Mediassa
--------

BBC esitti Talpiotin haudasta dokumentin ensimmäisenä vuonna 1996 osana makasiiniohjelmaansa *Heart of the Matter*. Tuolloin hautaa ensimmäisenä tutkinut arkeologi Amos Kloner sanoi, etteivät väitteet haudan yhteyksistä Jeesukseen olleet arkeologisesti kestäviä.

Hautaa esiteltiin *Today Showssa* 26. helmikuuta 2007. Ohjelman mukaan luuarkut oli lähetetty New Yorkiin.

### *Jeesuksen kadonnut hauta*

*Pääartikkeli: Jeesuksen kadonnut hauta*
James Cameron ja Simcha Jacobovici tuottivat dokumenttiohjelman *Jeesuksen kadonnut hauta* (*The Lost Tomb of Jesus*), joka esitettiin Discovery-kanavalla 4. maaliskuuta 2007. Jacobovici ja Charles R. Pellegrino kirjoittivat aiheesta myös kirjan nimeltä *The Jesus Family Tomb*.

Jacobovici väittää arkeologien, historioitsijoiden, tilastotieteilijöiden, DNA-tutkijoiden, oikeuslääketieteilijöiden, robttikamerateknikkojen ja epigrafien apuun nojautuen, että hauta olisi sisältänyt Jeesuksen, Jeesuksen äidin Marian ja Magdalan Marian luut yhdessä heidän muutamien muiden sukulaistensa kanssa. James H. Charlesworth Princetonin teologisesta seminaarista avusti Jacobovicia ja sanoi, että "voitaisiin esittää hyvä väite, että kyseessä olisi Jeesuksen suku". Myöhemmin hän on kuitenkin useiden muiden arkeologian ja eksegetiikan asiantuntijoiden tavoin torjunut dokumentissa esitetyt johtopäätökset, ja sanonut, että jatkotutkimukset kuuluvat tieteellisille foorumeille.

Katso myös
----------

* Jaakobin luuarkku
* Jeesuksen ylösnousemus
* Pyhän haudan kirkko, Jeesuksen hautapaikka perimätiedon mukaan

Lähteet
-------

1. ↑  The New York Times: "Crypt Held Bodies of Jesus and Family, Film Says", 27. helmikuuta 2007.
2. ↑  CBS News: Documentary Shows Possible Jesus Tomb
3. ↑  Guardian: Is this really the last resting place of Jesus, Mary Magdalene - and their son?. 27. helmikuuta 2007.
4. 1 2 3  Jesus tomb claim sparks furor
5. ↑  Jesus' Tomb Claim Slammed By Scholars. National Geographic.
6. ↑  Eskola, Timo: Onko Jeesuksen perheen hauta löydetty Jerusalemista?
7. ↑  Jesus' Tomb Found in Israel, Filmmakers Claim. National Geographic.
8. ↑  'Jesus tomb' documentary ignores biblical & scientific evidence, logic, experts say (Arkistoitu – Internet Archive) Baptist Press.
9. ↑  Clergy, scholars assail tomb of Jesus film
10. ↑  Raiders of the Lost Tomb. Newsweek.
11. ↑  Charlesworth, James H.: Reflections on the So-called "Lost Tomb of Jesus" (Arkistoitu – Internet Archive)

Aiheesta muualla
----------------

* Jesus Family Tomb Believed Found (englanniksi)
* MSNBC Newsweek story (englanniksi)
* Discovery channel news story (englanniksi)
* Official Site for the Lost Tomb of Jesus (englanniksi)
* TombOfJesus.org--Analysis of various claims regarding Jesus' burial place (englanniksi)
* Family Tomb of Jesus story (Theopedia.com - conservative Christian viewpoint with MP3 resources) (englanniksi)